Euroopa Liidu Teataja L 026 , 29/01/2004 Lk 0001 - 0002



Nõukogu otsus, 17. detsember 2003, Euroopa Liidu ning Islandi Vabariigi ja Norra Kuningriigi vahel sõlmitud kokkuleppe (millega kohaldatakse 29. mai 2000. aasta konventsiooni Euroopa Liidu liikmesriikide vahelise vastastikuse õigusabi kohta kriminaalasjades ning selle 2001. aasta protokolli teatavad sätted) allkirjastamise kohta (2004/79/EÜ) EUROOPA LIIDU NÕUKOGU, võttes arvesse Euroopa Liidu lepingut, eriti selle artikleid 24 ja 38 ning arvestades järgmist: (1) Nõukogu koostas 29. mail 2000 Euroopa Liidu lepingu artikli 34 lõike 2 punkti d kohaselt konventsiooni Euroopa Liidu liikmesriikide vahelise vastastikuse õigusabi kohta kriminaalasjades, [1] (edaspidi "vastastikuse õigusabi konventsioon"). (2) Kõnealuse konventsiooni artikli 2 lõikega 1 määratakse kindlaks, millised sätted on Schengeni acquis' sätete edasiarendused Euroopa Liidu Nõukogu ning Islandi Vabariigi ja Norra Kuningriigi vahel 18. mail 1999. aastal sõlmitud kokkuleppe tähenduses, milles käsitletakse nimetatud kahe riigi ühinemist Schengeni acquis' sätete kohaldamise, rakendamise ja edasiarendamisega. [2] (3) Nõukogu koostas 16. oktoobril 2001 Euroopa Liidu lepingu artikli 34 lõike 2 punkti d kohaselt Euroopa Liidu liikmesriikide vahelist vastastikust õigusabi kriminaalasjades käsitleva konventsiooni protokolli [3] (edaspidi "EL vastastikuse õigusabi protokoll"). (4) Kõnealuse protokolli artikliga 15 määratakse kindlaks, et kõnealuse protokolli artikkel 8 on Schengeni acquis' sätete edasiarendus Euroopa Liidu Nõukogu ning Islandi Vabariigi ja Norra Kuningriigi vahel sõlmitud kokkuleppe tähenduses, milles käsitletakse nimetatud kahe riigi ühinemist Schengeni acquis' sätete kohaldamise, rakendamise ja edasiarendamisega. (5) Kõnealuse kokkuleppe artikli 8 kohaselt muutub Euroopa Liidu vastastikuse õigusabi konventsiooni kõnealuste sätete sisu Islandi Vabariigi ja Norra Kuningriigi jaoks siduvaks nende vastastikustes suhetes ja suhetes Euroopa Liidu teiste liikmesriikidega. (6) Eesistujariik, keda abistab komisjon, täites nõukogu 19. detsembri 2002. aasta otsust, millega volitatakse nõukogu eesistujariigil avada Euroopa Liidu lepingu artiklite 23 ja 38 alusel läbirääkimised eesmärgiga kohaldada kriminaalasjades tehtava õigusalase koostöö teatavad sätted, on Islandi Vabariigi ja Norra Kuningriigiga läbi arutanud kokkuleppe, mille kohaselt hakatakse ka teisi Euroopa Liidu vastastikuse õigusabi konventsiooni ja Euroopa Liidu vastastikuse õigusabi protokolli regulatiivosa sätteid kohaldama Islandi Vabariigi ja Norra Kuningriigi suhtes nende omavahelistes suhetes ja suhetes Euroopa Liidu teiste liikmesriikidega. (7) Kõnealusele kokkuleppele tuleks alla kirjutada Euroopa Liidu nimel tingimusel, et see sõlmitakse, ON TEINUD JÄRGMISE OTSUSE: Artikkel 1 Euroopa Liidu ning Islandi Vabariigi ja Norra Kuningriigi vahel sõlmitud kokkulepe 29. mai 2000. aasta Euroopa Liidu liikmesriikide vahelise vastastikuse õigusabi kriminaalasjades konventsiooni ja selle 2001. aasta protokolli teatavate sätete kohaldamise kohta kiidetakse ühenduse nimel heaks tingimusel, et nõukogu võtab vastu otsuse kõnealuse kokkuleppe sõlmimise kohta. Kokkuleppe tekst on lisatud käesolevale otsusele. Artikkel 2 Nõukogu eesistuja on volitatud määrama isik(ud), kellel on õigus kokkuleppele alla kirjutada tingimusel, et kokkulepe sõlmitakse. Artikkel 3 Käesolev otsus ja sellele lisatud kokkulepe avaldatakse Euroopa Liidu Teatajas. Brüssel, 17. detsember 2003 Nõukogu nimel eesistuja G. Alemanno [1] EÜT C 197, 12.7.2000, lk 1. [2] EÜT L 176, 10.7.1999, lk 36. [3] EÜT C 326, 21.11.2001, lk 1. --------------------------------------------------